|  |
| --- |
| Helseetaten**Oslo kommune** |
| Informasjonsskriv |

# Meningokokkvaksinering av elever på videregående skole

# Hva er meningokokksykdom?

Meningokokksykdom, ofte kalt smittsom hjernehinnebetennelse, er en sjelden, men alvorlig sykdom som forårsakes av meningokokkbakterier. Bakterien kan gi alvorlig sykdom hos mennesker.

Selv om sykdommen ofte kalles for ‘smittsom hjernehinnebetennelse’ er den ikke spesielt smittsom. Overføring skjer ved dråpesmitte, og krever vanligvis tett kontakt. Utveksling av spytt som ved deling av flasker og glass, samt kyssing og annen intim kontakt kan være viktige smitteveier.

Sykdommen ses i alle aldersgrupper, men i Norge er det flest tilfeller blant ungdom. Risikoen for smitte øker når mange mennesker er tett samlet. Dette gjelder særlig i kombinasjon med festing, deling av flasker eller intim kontakt. Tilfellene blant ungdom har ofte vært i sammenheng med russefeiring.

Sykdommen kan utvikle seg svært raskt, og kan i verste fall være livstruende dersom man ikke får rask behandling. **Den beste måten å beskytte seg mot smittsom hjernehinnebetennelse er ved å vaksinere seg.**

# Vaksine

Det finnes ulike typer av meningokokkbakterier (kalles for serogrupper), som hver har sin bokstav. De typene som vanligvis gir sykdom er serogruppe A, B, C, W og Y. Det fins to ulike vaksinetyper:

* ACWY-vaksine beskytter mot meningokokk serogruppe A, C, W og Y.
* B-vaksine beskytter mot meningokokk serogruppe B.

# ACWY-vaksine

**Alle elever på videregående skole får tilbud om gratis ACWY vaksine**.
Dette fordi denne vaksinen dekker de meningokokkbakteriene som har stått for de fleste sykdomstilfellene blant ungdom de siste årene og det er denne vaksinen FHI først og fremst anbefaler til denne aldersgruppen. ACWY-vaksinen er trygg og effektiv.

# Bør jeg ta meningokokk B-vaksine?

Det har vært få tilfeller av meningokokkbakterie type B i Norge de siste årene, men i andre deler av verden, inkludert andre land i Europa, er type B mer vanlig.

Ved reiser **til land utenfor Norden** som innebærer **økt risiko for smitte** med meningokokkbakterien, f.eks russeturer og andre reiser som inkluderer festing og tett samvær med andre ungdommer over flere dager, bør behovet for meningokokk B-vaksinasjon vurderes nøye.

For å være beskyttet mot alle gruppene av meningokokkbakterien som har gitt sykdom i Norge de siste årene (A, B, C, W og Y) må man vaksinere seg med begge vaksinetypene.

I tillegg kan enkelte land og utdanningsinstitusjoner i utlandet kreve eller sterkt anbefale vaksinasjon mot meningokokksykdom; ACWY-vaksine, meningokokk B-vaksine eller begge.

# Hvor kan jeg ta meningokokk B-vaksinen?

B-vaksinen må man betale for selv, og kan fås på følgende steder:

* Hos de fleste fastleger
* [Frogner smittevern og reisevaksine](https://www.oslo.kommune.no/helse-og-omsorg/helsetjenester/helsestasjon-og-vaksine/vaksine/ditt-smittevernkontor/frogner-smittevern/)
* [Grünerløkka smittevern](https://www.oslo.kommune.no/helse-og-omsorg/helsetjenester/helsestasjon-og-vaksine/vaksine/ditt-smittevernkontor/grunerlokka-smittevern/)
* [St. Hanshaugen legesenter](https://www.oslo.kommune.no/helse-og-omsorg/helsetjenester/kommunale-legekontor-og-leger-for-deg-som-ikke-har-fastlege/st-hanshaugen-legesenter/)
* [Oslo Syd lokalmedisinske senter](https://www.oslo.kommune.no/helse-og-omsorg/helsetjenester/kommunale-legekontor-og-leger-for-deg-som-ikke-har-fastlege/oslo-syd-lokalmedisinske-senter/)
* Helprivate vaksinasjonstilbud

# Mer informasjon om meningokokksykdom og vaksinering

* [Ungdom anbefales vaksine mot smittsom hjernehinnebetennelse](https://www.fhi.no/ss/hjernehinnebetennelse/vaksine-mot-smittsom-hjernehinnebetennelse/ungdom-bor-vurdere-a-vaksinere-seg-mot-smittsom-hjernehinnebetennelse/) (FHI)
* [Vaksine mot smittsom hjernehinnebetennelse – våre anbefalinger](https://www.fhi.no/ss/hjernehinnebetennelse/vaksine-mot-smittsom-hjernehinnebetennelse/vaksineanbefalinger-smittsom-hjernehinnebetennelse/) (FHI)
* [Råd og informasjon vedrørende smittsom hjernehinnebetennelse (meningokokksykdom) og meningokokkvaksine](https://www.fhi.no/ss/hjernehinnebetennelse/vaksine-mot-smittsom-hjernehinnebetennelse/vaksineanbefalinger-smittsom-hjernehinnebetennelse/) (FHI)